<classify> ALIYEKUWA Waziri wa Katiba na Sheria, Profesa Palamagamba Kabudi amewashukuru watumishi wa wizara hiyo kwa ushirikiano waliompatia katika kipindi alichofanya nao kazi na kuwasihi kuendelea kumpa ushirikiano kama huo Waziri mpya, Dk Augustine Mahiga kwani anaamini yale aliyoyaanzisha atayaendeleza kwa nguvu zote.Profesa Kabudi aliyasema hayo jana wakati Dk Mahiga alipowasili makao makuu ya wizara hiyo Dodoma na kukabidhiwa rasmi ofisi, kutokana na kubadilishana wizara baina ya mawaziri hao kutokana na mabadiliko madogo katika Baraza la Mawaziri yaliyofanywa na Rais John Magufuli, Machi 3, mwaka huu.Profesa Kabudi aliyeteuliwa kuwa Waziri wa Mambo ya Nje na Ushirikiano wa Afrika Mashariki, alisema katika kipindi chake cha uongozi wizarani hapo, amebadilisha muundo wa Ofisi ya Mwanasheria Mkuu wa Serikali na kutoa ofisi mpya tatu za Mwanasheria Mkuu wa Serikali, Ofisi ya Taifa ya Mashtaka na Ofisi ya Wakili Mkuu wa Serikali na ana imani kuwa mabadiliko hayo yatatekelezwa kikamilifu chini ya uongozi wa Balozi Mahiga.Mlinipa ushirikiano mkubwa katika kipindi changu, niwasihi muendelee hivyo kwani kwa kushirikiana nanyi tulifanikiwa kubadilisha muundo wa Ofisi ya Mwanasheria Mkuu wa Serikali na hivyo kutoa ofisi mpya tatu za Mwanasheria Mkuu wa Serikali, Ofisi ya Taifa ya Mashtaka na Ofisi ya Wakili Mkuu wa Serikali, natumai kuwa utekelezaji wa majukumu yaliyo mbele yao utakuwa kamilifu chini ya Mheshimiwa Balozi Daktari Mahiga ambaye ni mjenzi mahiri kama mtashirikiana vyema, alisema Profesa Kabudi.Akizungumza baada ya kukabidhiwa ofisi, Dk Mahiga alisema amepokea jukumu hilo kwa mikono miwili na amewashukuru watumishi wa wizara hiyo kwa mapokezi waliompatia na kuahidi kushirikiana na watumishi wote katika kazi zao na hivyo kuendeleza yale yote ambayo Profesa Kabudi ameyaacha kwa ajili ya kuiletea nchi maendeleo kupitia sekta ya sheria nchini.Niwashukuru kwa mapokezi yenu leo hii, nimefarijika kuwa nanyi hapa siku hii kama ambavyo Rais alisema siku naapishwa kuwa nisiwe na shaka nimezungukwa na wanasheria mahiri, niwaahidi kuwa tutashirikiana katika kazi zote ili tuendeleze yale yote ambayo mwanafunzi wangu Profesa Kabudi ameishia, alisema Dk Mahiga.  <topic>: KITAIFA 